Po lětomaj přestawki w Róžeńće zaso dźakne křižerske kemše swjećili
Róžant (SN/MWj). Něšto stow křižerjow ze wšitkich serbskich katolskich wosadow je so wčera k dźaknym křižerskim kemšam w Róžeńčanskej putniskej cyrkwi zhromadźiło. Dokelž woni w lěće 2020 scyła jěchać njesmědźachu a loni jenož we wobmjezowanej měrje, so w zašłymaj lětomaj tež dźakna Boža mša wotměć njemóžeše. Loni su ju w mjeńšej formje w jednotliwych wosadach swjećili. Ćim dźakowniši křižerjo běchu, zo móžachu so wčera móhłrjec jako wukónc swojeje słužby w Róžeńće zetkać.
Hłowny celebrant bě Radworski farar Beno Jakubaš. Wón swjećeše Božu mšu hromadźe z wjacorymi serbskimi duchownymi a z čłonami Budyskeho tachantskeho kapitla swjateho Pětra a strowješe tež wšitkich wěriwych, kotřiž běchu přez Serbski rozhłós z kemšerjemi zwjazani.
szl_Latn szl_Latn szl_Latn